**BOSNA I HERCEGOVINA**

**Federacija Bosne i Hercegovine**

**Federalno ministarstvo finansija**

**Federalno ministarstvo financija**

**NACRT**

**ZAKON O IZMJENAMA I DOPUNAMA**

**ZAKONA O POREZNOJ UPRAVI FEDERACIJE BOSNE I HERCEGOVINE**

 **Sarajevo, juni 2021. godine**

**ZAKON O IZMJENAMA I DOPUNAMA**

**ZAKONA O POREZNOJ UPRAVI FEDERACIJE BOSNE I HERCEGOVINE**

# Član 1.

U Zakonu o Poreznoj upravi Federacije Bosne i Hercegovine („Službene novine Federacije BiH“, br. 33/02, 28/04, 57/09, 40/10, 27/12, 7/13, 71/14 i 91/15) u članu 2.stav (1) iza riječi „organima,“ dodaju se riječi: „prava i obaveze zaposlenika Porezne uprave,“

# Član 2.

U članu 12a. stav (1) broj „20“ zamjenjuje se brojem „30“

# Član 3.

Čl. 89. do 93. brišu se.

# Član 4.

Ovaj zakon stupa na snagu narednog dana od dana objavljivanja u "Službenim novinama Federacije BiH".

**O B R A Z L O Ž E NJ E**

**DONOŠENJE ZAKONA PO SKRAĆENOM POSTUPKU**

Odredbama člana 172. stav 1. Poslovnika Predstavničkog doma Parlamenta Federacije Bosne i Hercegovine („Službene novine Federacije BiH“, br. 69/07 i 2/08), propisuje se da kada nije u pitanju složen i obiman zakon, podnosilac prijedloga zakona može umjesto nacrta podnijeti prijedlog zakona i predložiti da se o prijedlogu zakona raspravlja po skraćenom postupku bez nacrta zakona.

Također, u članu 164. stav 1. Poslovnika o radu Doma naroda Parlamenta Federacije Bosne i Hercegovine („Službene novine Federacije BiH“, broj: 27/03) propisuje se kada je to programom rada Doma naroda predviđeno ili kada nije u pitanju složen i obiman zakon, podnosilac prijedloga zakona može umjesto nacrta podnijeti prijedlog zakona i predložiti da se o prijedlogu zakona raspravlja po skraćenom postupku bez nacrta zakona.

S obzirom da se ovim nacrtom zakona predlaže brisanje određenih normi radi usklađivanja odredbi ovog zakona sa odredbama drugih propisa jer stvaraju koliziju, i da zakon nije obiman i složen, te ispunjava kriterije propisane članom 172. stav 1. Poslovnika Predstavničkog doma Parlamenta Federacije Bosne i Hercegovine („Službene novine Federacije BiH“, br. 69/07 i 2/08) i članom 164. stav 1. Poslovnika o radu Doma naroda Parlamenta Federacije Bosne i Hercegovine („Službene novine Federacije BiH“, broj: 27/03) predlaže se da se razmatra po skraćenom postupku.

**O B R A Z L O Ž E NJ E**

1. **USTAVNI OSNOV**

Ustavni osnov za donošenje ovog zakona sadržan je u članu III.1. tačka c), koji je izmijenjen Amandmanima VIII, LXXXIX i CVI, i članu IV.A.20.(1) j) Ustava Federacije Bosne i Hercegovine, prema kojima je u isključivoj nadležnosti Federacije donošenje propisa o finansijama i finansijskim institucijama Federacije i fiskalna politika Federacije, a Parlament Federacije, uz ostala ovlaštenja predviđena Ustavom, odgovoran je za donošenje zakona kojima se razrezuje porez ili na drugi način osigurava potrebno finansiranje.

1. **RAZLOZI ZA DONOŠENJE ZAKONA**

Zakon o Poreznoj upravi Federacije Bosne i Hercegovine („Službene novine Federacije BIH“ br. 33/02, 28/04, 57/09, 40/10, 27/12, 7/13, 71/14 i 91/15) je propis koji uređuje organizaciju i rad Porezne uprave kao i postupke koji se vode od strane Porezne uprave. S obzirom da je temeljni zakon donesen 2002. godine i da su u međuvremenu doneseni mnogi drugi zakoni koji su danas na snazi, a da ovaj temeljni zakon nije usklađen, nužna je njegova sveobuhvatna izmjena. Zbog značaja porezne administracije i potrebe temeljite rekonstrukcije, Federalno ministarstvo finansija je tražilo i dobilo tehničku pomoć Međunarodnog monetarnog fonda (MMF) koji će sagledati i analizirati sve procese u poreznoj administraciji, te predložiti neophodno restrukturiranje procesa i same organizacije Porezne uprave, a koji će poslužiti kao osnov za izradu sveobuhvatnog propisa. Međutim, tehnička misija je započela svoj proces sveobuhvatne analize postojećeg stanja u Poreznoj upravi tek u januaru 2021. godine, i za očekivati je njeno duže trajanje, uzimajući u obzir obim poslova, prepreke direktnog pregleda zbog utjecaja COVIDA kao i raspoloživosti resursa. Očekivano će i nakon tehničke misije i preporuka, biti potreban duži vremenski rok za samu pripremu teksta propisa i zatim usvajanje sveobuhvatnog propisa (konsultacije, izrada drafta zakona, javna rasprava, dva čitanja na parlamentu...).

S obzirom na izloženo, predložene su izmjene i dopune postojećeg zakona da bi se riješili postojeći problemi u što kraćem roku.

Primarni cilj Zakona o izmjenama i dopunama zakona o Poreznoj upravi jeste usklađivanje njegovih normi sa propisima Zakona o unutrašnjem platnom prometu („Službene novine Federacije BiH“ broj: 48/15, ispravka 79/15 i 4/21), Zakona o prekršajima („Službene novine Federacije BiH“, broj: 63/14) i Zakona o plaćama i naknadama u organima vlasti Federacije BIH („Službene novine Federacije BiH“, broj: 45/10).

Predloženo je usklađivanje ovog zakona sa Zakonom o plaćama i naknadama u organima vlasti Federacije BIH („Službene novine Federacije BiH“, broj: 45/10) na način da se izjednači dodatak na plaću od 30% inspekcijskim tijelima, a među kojima je i Porezna uprava, s obzirom da je postojećim odredbama važećeg Zakona o Poreznoj upravi ovaj dodatak ograničen na 20%. Nadalje, brišu se prekršajne odredbe u važećem zakonu koje se odnose na učesnike u platnom prometu - banke, jer su iste propisane odredbama Zakona o unutrašnjem platnom prometu („Službene novine Federacije BiH“, broj: 48/15, ispravka 79/15 i 4/21). S obzirom da su novim Zakonom o unutrašnjem platnom prometu uređeni isti prekršaji, a da je propis o unutrašnjem platnom prometu lex specialis, te da Porezna uprava nema više nadležnost u kontroli platnog prometa, predloženo je brisanje, jer postoji kolizija propisa.

1. **ODREDBE KOJE SE DOPUNJUJU ILI MIJENJAJU**

**Član 2.**

1. Ukoliko su odredbe ovog zakona kojima se reguliraju organizacija i rukovodstvo Porezne uprave, saradnja Porezne uprave sa drugim vladinim organima, prava i obaveze Porezne uprave i poreznih obveznika, identifikacija i registracija poreznih obveznika, podnošenje poreznih prijava i plaćanje poreza, razrez i naplata poreza, prinudna naplata poreznih obaveza, inspekcijski nadzor, obračun i naplata kamata, odbici i povrat više plaćenih poreza, rokova zastare za razrez, naplata i povrat poreza, žalbe na porezna rješenja, administrativne kazne za porezne prekršaje, podzakonski akti, uručenje dokumenata i porezna mišljenja, drugačije uređene drugim zakonima u Federaciji, tada će odredbe ovog zakona imati prioritet nad drugim odredbama u navedenim oblastima.
2. Izuzetno, odredba stava 1. ovoga člana ne primjenjuje se na pitanja koja su uređena Zakonom o naplati i djelimičnom otpisu dugovanja sportskim kolektivima (“Službene novine Federacije BiH”, broj: 37/14), Zakonom o visini stope zatezne kamate na javne prihode („Službene novine Federacije BiH“, br. 48/01, 52/01 i 42/06), Zakonom o finansijskoj konsolidaciji privrednih društava u Federaciji Bosne i Hercegovine („Službene novine Federacije BiH“, br. 52/14) i Odlukom o uslovima raspolaganja obveznicama Federacije Bosne i Hercegovine po osnovu ratnih potraživanja pravnih lica („Službene novine Federacije BiH“, broj: 75/09).

**Član 12a.**

1. Na prijedlog ministra, Vlada Federacije može donijeti odluku kojom će utvrditi pravo zaposlenika Porezne uprave koji rade na poslovima kod kojih postoje posebni uvjeti rada, na poseban dodatak u visini do 20% osnovne plaće.
2. Odlukom iz stava 1. ovoga člana bit će utvrđeni poslovi kod kojih postoje posebni uvjeti rada i postotak posebnog dodatka za te poslove.

**Član 89**.

OOPP koja prekrši bilo koju od procedura prilikom otvaranja računa za neko lice u skladu sa članom 19. ovog zakona, bit će kažnjena novčanom kaznom u iznosu od 50.000,00 KM za svaki takav propust.

**Član 90.**

1. OOPP koja ne prenese sredstva za plaćanje porezne obaveze, u skladu sa članom 39. ovog zakona u roku propisanom tim članom, bit će kažnjena novčanom kaznom u iznosu od 25.000,00 KM.
2. OOPP koja ne prenese sredstva za plaćanje porezne obaveze, u skladu sa članom 39. ovog zakona u roku od pet (5) radnih dana od prijema naloga za prijenos sredstava, bit će kažnjena novčanom kaznom u iznosu od 2% od sredstava koja nisu prenesena za svaki dan za koji ta sredstva nisu prenesena nakon petog radnog dana ili minimalnom kaznom u iznosu od 50.000,00 KM.
3. Ako OOPP ne prenese sredstva za plaćanje porezne obaveze, u skladu sa članom 39. ovog zakona, u roku propisanom tim članom više od tri (3) puta u toku kalendarske godine, onda će se, pored kazni iz prethodnih stavova, porezni organi obratiti Federalnoj Agenciji za bankarstvo ili drugom ovlaštenom organu za povlačenje dozvole za obavljanje platnog prometa OOPP-a.

**Član 91.**

OOPP koja prenese sredstva sa računa lica i time ne izvrši rješenje Porezne uprave o obustavi transakcija preko računa tog lica u skladu sa članom 51. ovog zakona, bit će kažnjena novčanom kaznom u iznosu jednakom iznosu prenesenih sredstava, ali ne više od iznosa porezne obaveze tog lica.

**Član 92**.

OOPP koja ne prenese sredstva sa računa poreznog obveznika i time ne izvrši rješenje Porezne uprave o naplati porezne obaveze lica iz novčanih sredstava tog lica u skladu sa članom 52. ovog zakona, bit će kažnjena novčanom kaznom u iznosu jednakom iznosu sredstava tog lica koja nisu prenesena, ali ne više od iznosa porezne obaveze tog lica.

1. **OBRAZLOŽENJA PREDLOŽENIH RJEŠENJA U ZAKONU**

**Članom 1.** Zakona vrši se dopuna u članu 2. važećeg Zakona s ciljem primjene člana 12a. trenutnog Zakona.

**Članom 2.** Zakona vrši se usklađivanje visine dodatka na plaću sukladno odredbi člana 23. Zakona o plaćama i naknadama u organima vlasti Federacije BiH („Službene novine Federacije BiH“, broj: 45/10) kojom je predviđeno da inspekcijski organi imaju dodatak na plaću do 30%. Inspektori i drugi zaposlenici Porezne uprave Federacije BiH, kod kojih postoje posebni uslovi rada, su zbog važeće odredbe u nepovoljnom položaju u odnosu na druge inspekcijske organe.

**Članom 3.** Zakona predloženo je brisanje čl. 89 – 93. važećeg zakona koji uređuju prekršaje koje učini ovlaštena organizacija za platni promet (OOOP) odnosno banke. S obzirom da su novim Zakonom o unutrašnjem platnom prometu („Službene novine Federacije BiH“, broj: 48/15, ispravka 79/15 i 4/21) uređeni isti prekršaji, a da je propis o unutrašnjem platnom prometu lex specialis, te da Porezna uprava nema više nadležnost u kontroli platnog prometa, predloženo je brisanje, jer postoji kolizija propisa.

**Članom 4.** uređuje se stupanje na snagu ovog zakona.

1. **FINANSIJSKA SREDSTVA**

Za provođenje ovog zakona nisu potrebna dodatna sredstva u Budžetu Federacije BiH.

1. **USKLAĐENOST SA PROPISIMA EVROPSKE UNIJE, EVROPSKIM PRINCIPIMA I STANDARDIMA**

Nakon uvida u primarne i sekundarne izvore prava Evropske unije i analize odredbi nacrta Zakona o izmjenama i dopunama zakona o Poreznoj upravi Federacije BIH ustanovljeno je da trenutno ne postoje važeće direktive koje uređuju dostavljeni nacrt. Stoga, imajući u vidu obavezu propisanu odredbom člana 3. stav (2) Uredbe o Uredu Vlade Federacije Bosne i Hercegovine za zakonodavstvo i usklađenost sa zakonodavstvom Europske unije („Službene novine Federacije BiH“, broj: 26/20), na propisanom obrascu smo sačinili Izjavu o usklađenosti, a Uporedni prikaz nismo iz navedenih razloga.